አሥራ ስድስት ዩኒቨርሲቲዎች ማስተማር ጀመሩ
በአዲግራት ዩኒቨርሲቲ ብሔር ተኮር ግጭት ከተከሰተ በኋላ የማስተማር ሥራቸውን ሙሉ በሙሉ ወይም በከፊል አቋርጠው ከነበሩ 19 ዩኒቨርሲቲዎች መካከል፣ 16 ያህሉ ማስተማር መጀመራቸው ታወቀ፡፡ የትምህርት ሚኒስቴር የሕዝብ ግንኙነት ዋና ዳይሬክተር ወ/ሮ ሐረጓ ማሞ ሰኞ ታህሳስ 9 ቀን 2010 ዓ.ም. ለሪፖርተር እንደተናገሩት ከአምቦ፣ ከመቱና ከወለጋ ዩኒቨርሲቲዎች በስተቀር በሌሎች ዩኒቨርሲቲዎች ሙሉ በሙሉ ወይም በከፊል የማስተማር ሥራ ተጀምሯል፡፡ ዓርብ ኅዳር 29 ቀን 2010 ዓ.ም. በአዲግራት ዩኒቨርሲቲ ብሔር ተኮር ግጭት ተቀስቅሶ የአንድ ተማሪ ሕይወት እንዳለፈ መዘገባችን የሚታወስ ሲሆን፣ ይህን ተከትሎ በአማራና በኦሮሚያ ክልል ባሉ ዩኒቨርሲቲዎች ከከባድ እስከ ቀላል ግጭቶች ተከስተው በአጠቃላይ የአራት ተማሪ ሕይወት መጥፋቱም አይዘነጋም፡፡ በዩኒቨርሲቲዎች በተከሰተው ግጭት ሳቢያ የፌዴራል የፀጥታ አካላት ገብተው ችግሩን ለማረጋጋትና የመማር ማስተማር ሥራውን ለማስጀመር ጥረት እየተደረገ ቢሆንም በአምቦ፣ በመቱና በወለጋ ዩኒቨርሲቲዎች ማስተማር እንዳልተጀመረ ወ/ሮ ሐረጓ ተናግረዋል፡፡ ዩኒቨርሲቲዎች ወደ ማስተማር ሥራቸው እንዲገቡ ከተማሪዎች ጋር ውይይት እየተደረገ መሆኑንም አክለው ገልጸዋል፡፡ በወልዲያ፣ በአዲግራትና በሐረማያ ዩኒቨርሲቲዎች ያለው የማስተማር ሥራ ሙሉ በሙሉ እንዳልተጀመረ የሪፖርተር ምንጮች ጠቁመዋል፡፡ በተለይ በወልዲያና በአዲግራት ዩኒቨርሲቲዎች ማስተማር ያልተጀመረባቸው ኮሌጆችና የትምህርት ዓይነቶች እንዳሉ ለማወቅ ተችሏል፡፡ ተማሪዎች ከግቢ እንዳይወጡ ተጥሎ የነበረው ገደብ ከአዲግራት ዩኒቨርሲቲ በስተቀር በሁሉም ዩኒቨርሲቲዎች መነሳቱም ታውቋል፡፡ በአዲግራት ዩኒቨርሲቲ የመማር ማስተማር ሥራ ሙሉ በሙሉ ካለመጀመሩም በላይ፣ ተማሪዎች ከግቢ መውጣት አይችሉም፡፡ የዩኒቨርሲቲው ተማሪዎች ታህሳስ 9 እና 10 ቀን 2010 ዓ.ም. ከዩኒቨርሲቲው አመራር ጋር አድርገውት በነበረው ውይይት፣ ከግቢ መውጣት እንዲችሉና የተለያዩ ጥያቄዎችን ማንሳታቸው ታውቋል፡፡ የፌዴሬሽን ምክር ቤት አፈ ጉባዔ አቶ ያለው አባተ ከተማሪዎች ጋር ማክሰኞ ታኅሳስ 10 ቀን 2010 ዓ.ም. መወያየታቸው ታውቋል፡፡ከዚሁ ጋር በተያያዘ ከአራት መቶ በላይ የሚሆኑ ከአምቦ፣ ከመቱና ከወለጋ ዩኒቨርሲቲዎች የመጡ የትግራይ ተወላጅ ተማሪዎች፣ ትምህርት ሚኒስቴር ዩኒቨርሲቲ እንዲቀይርላቸው ጥያቄ ማቅረባቸው ታውቋል፡፡ ተማሪዎቹ ማደሪያ ቤትና መመገቢያ ገንዘብ የሌላቸው መሆኑን ለትምህርት ሚኒስቴር ገልጸው፣ ለአራት ቀናት ያህል ላምበረት አካባቢ በሚገኘው የኢትዮ ቻይና ኮሌጅ እንዲቆዩ መደረጉን ተናግረዋል፡፡ ከሰኞ ታህሳስ 9 ቀን 2010 ዓ.ም. ጀምሮ ከኮሌጁ ውጡ እንደተባሉና ምግብና መጠለያ ከአሁን በኋላ አታገኙም መባላቸውን ለሪፖርተር ገልጸዋል፡፡ በዕለቱ ወደ ትምህርት ሚኒስቴር ሄደው ቢያመለክቱም፣ መኪና ይዘጋጅላችሁና ወደ ዩኒቨርሲቲዎቻችሁ እናድርሳችሁ የሚል ምላሽ እንደተሰጣቸው ተናግረዋል፡፡ ተማሪዎቹ ወደ ዩኒቨርሲቲዎቻቸው ለመሄድ ፍላጎት እንደሌላቸው ለትምህርት ሚኒስቴር መግለጻቸውን አስረድተዋል፡፡ ትምህርት ሚኒስቴር ካልፈለጋችሁ ወደ ቤተሰቦቻችሁ መሄድ ትችላላችሁ የሚል ምላሽ እንደሰጣቸው ገልጸዋል፡፡ በዚህ ጉዳይ ላይ ወ/ሮ ሐረጓ በሰጡት ምላሽ፣ ‹‹ውጡ ተብለናል የሚለው እውነት ነው፡፡ አሁን ያሉት ተማሪዎች ቀድመው ወደ ተመደቡበት ተቋም እንዲሄዱ ውይይት እየተደረገ ነው፡፡ ቀደም ሲል ሲማሩበት በነበረው ተቋም ላይ ጥበቃ ስለሚደረግላቸውና ሌላ አማራጭ ስለሌለ መሄድ ነው ያለባቸው፤›› በማለት አስረድተዋል፡፡